รัฐบาลไทย-ข่าวทำเนียบรัฐบาล-นายกรัฐมนตรีและภริยา เป็นประธานกิจกรรมจิตอาสา พัฒนาสิ่งแวดล้อม และบำเพ็ญสาธารณประโยชน์ เนื่องในวันคล้ายวันพระบรมราชสมภพ รัชกาลที่ 9
วันพฤหัสบดีที่ 5 ธันวาคม 2562
นายกรัฐมนตรีและภริยา เป็นประธานกิจกรรมจิตอาสา พัฒนาสิ่งแวดล้อม และบําเพ็ญสาธารณประโยชน์ เนื่องในวันคล้ายวันพระบรมราชสมภพ รัชกาลที่ 9
นายกรัฐมนตรีและภริยา เป็นประธานกิจกรรมจิตอาสา พัฒนาสิ่งแวดล้อมและบําเพ็ญสาธารณประโยชน์ เนื่องในวันคล้ายวันพระบรมราชสมภพรัชกาลที่ 9 ขอให้ร่วมกันทําความดี เพื่อชาติ ศาสนา พระมหากษัตริย์ และมีความสามัคคีเดินหน้าไปด้วยกัน
วันนี้ (5 ธันวาคม 2562) เวลา 09.30 น. ณ บริเวณท้องสนามหลวง กรุงเทพมหานคร พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม พร้อมด้วยนางนราพร จันทร์โอชา ภริยา เป็นประธานกิจกรรมจิตอาสาพัฒนาสิ่งแวดล้อมและบําเพ็ญสาธารณประโยชน์ เนื่องในวันคล้ายวันพระบรมราชสมภพ พระบาทสมเด็จพระบรมชนกาธิเบศร มหาภูมิพลอดุลยเดชมหาราช บรมนาถบพิตร โดยมีรองนายกรัฐมนตรี รัฐมนตรี คู่สมรสคณะรัฐมนตรี ผู้ว่าราชการกรุงเทพมหานคร หัวหน้าส่วนราชการ ผู้บัญชาการเหล่าทัพ ผู้บัญชาการตํารวจแห่งชาติ และประชาชนจิตอาสา เข้าร่วมงาน
โอกาสนี้ นายกรัฐมนตรีได้กล่าวสํานึกในพระมหากรุณาธิคุณ ความว่า ขอเดชะฝ่าละอองธุลีพระบาทปกเกล้าปกกระหม่อม เนื่องในวันคล้ายวันพระบรมราชสมภพของพระบาทสมเด็จพระบรมชนกาธิเบศร มหาภูมิพลอดุลยเดชมหาราช บรมนาถบพิตร วันชาติ และวันพ่อแห่งชาติ ในวันนี้ ข้าพระพุทธเจ้า พลเอก ประยุทธ์ จันทร์โอชา นายกรัฐมนตรี พร้อมด้วยคณะรัฐมนตรีและคู่สมรส ข้าราชการ และ ประชาชนจิตอาสา ที่ได้มาชุมนุมกันอย่างพร้อมเพรียงด้วยความจงรักภักดี ณ ที่แห่งนี้ ต่างร่วมใจกัน จัดกิจกรรมจิตอาสาถวายพระราชกุศลเพื่อน้อมรําลึกถึงพระมหากรุณาธิคุณอันหาสุดมิได้
ตลอดรัชสมัยของพระบาทสมเด็จพระบรมชนกาธิเบศร มหาภูมิพลอดุลยเดชมหาราช บรมนาถบพิตร พระองค์ได้ทรงทุ่มเทกําลังพระวรกายและพระสติปัญญาปฏิบัติพระราชกรณียกิจนับเป็นอเนกประการเพื่อธํารงไว้ซึ่งประโยชน์สุขของเหล่าพสกนิกรทั่วราชอาณาจักร ทรงศึกษาศาสตร์แขนงต่าง ๆ อย่างถ่องแท้ และด้วยสายพระเนตรอันยาวไกล ได้พระราชทานแนวทางในการแก้ไขปัญหาด้านต่าง ๆ ที่เป็นเหตุแห่งความทุกข์ยากของประชาราษฎร เช่น ด้านการสาธารณสุข การเกษตร ซึ่งรวมทั้งการพัฒนาทรัพยากรดินและน้ําให้มีความอุดมสมบูรณ์ พระราชทานหลักปรัชญาของเศรษฐกิจพอเพียงเพื่อให้เป็นรากฐานในการดํารงชีวิตและสร้างความผาสุกร่มเย็นแก่ปวงพสกนิกรทั่วราชอาณาจักร จวบจนรัชสมัยแห่งใต้ฝ่าละอองธุลีพระบาท ปวงข้าพระพุทธเจ้าต่างประจักษ์และสํานึกในพระมหากรุณาธิคุณอันหาที่สุดมิได้ที่พระราชทาน “โครงการจิตอาสาพระราชทาน” โดยรัฐบาลได้น้อมนําแนวทางพระราชทานมาจัดกิจกรรมจิตอาสาพัฒนาสิ่งแวดล้อม เพื่อให้ประชาชนทุกหมู่เหล่ามีส่วนร่วมในการทํากิจกรรมอันเป็นคุณประโยชน์ต่อประเทศชาติ ได้แสดงออกถึงความกตัญญูกตเวทิตา และถวายพระราชกุศลแด่พระบาทสมเด็จพระบรมชนกาธิเบศร มหาภูมิพลอดุลยเดชมหาราช บรมนาถบพิตร
ด้วยสํานึกในพระมหากรุณาธิคุณที่ใต้ฝ่าละอองธุลีพระบาท ทรงมีต่อเหล่าปวงชนชาวไทย ปวงข้าพระพุทธเจ้าขอสืบสานพระราชปณิธานด้วยความจงรักภักดี และขอพระราชทานถวายพระพรชัยมงคล น้อมอาราธนาคุณพระศรีรัตนตรัยและอัญเชิญสิ่งศักดิ์สิทธิ์ทั้งหลายในสากล ตลอดจนพระบรมเดชานุภาพแห่งบุรพมหากษัตริยาธิราชเจ้าทุกพระองค์ โปรดอภิบาลบันดาลดลให้ใต้ฝ่าละอองธุลีพระบาท ทรงเจริญพร้อมจตุรพิธพรชัย ทรงพระเกษมสําราญ สถิตเป็นมิ่งขวัญร่มเกล้าปวงข้าพระพุทธเจ้าและเหล่าพสกนิกรตราบกาลนิรันดร์ เทอญ ด้วยเกล้าด้วยกระหม่อม ขอเดชะ
จากนั้นนายกรัฐมนตรี ชมนิทรรศการ 5 ธันวาคม วันดินโลก ของกรมพัฒนาที่ดิน กระบวนการแปรรูปผักตบชวาของสํานักงานการวิจัยแห่งชาติ (วช.) ร่วมทําดินปุ๋ยหมักผักตบชวา ร่วมกับคณะรัฐมนตรี และแจกจ่ายดินปุ๋ยให้แต่ละหน่วยงาน นําไปบํารุงต้นไม้ และนําดินปุ๋ยไปบํารุงต้นมะขาม รอบบริเวณท้องสนามหลวง โดยนายกรัฐมนตรีได้กล่าวว่าให้ร่วมกันทําความดี เพื่อชาติ ศาสนา พระมหากษัตริย์ มีความสามัคคีเดินหน้าไปด้วยกัน
ต่อจากนั้น ชมนิทรรศการอนุรักษ์ดิน กระบวนการทําดินปุ๋ย จากการสํานักงานคณะกรรมการการอาชีวศึกษา โดยกล่าวให้กําลังใจนักศึกษาอาชีวะว่า เป็นกําลังสําคัญของชาติ ขอให้รักและสามัคคีขอให้นําความรู้ช่วยเหลือสังคม และเยี่ยมชมกิจกรรมจิตอาสาพัฒนาสิ่งแวดล้อมและบริการประชาชนบริเวณ “ชุมชนต้นแบบแห่งความดี วิถีไทยในแบบพ่อ” จากจังหวัดปัตตานี นครศรีธรรมราช สงขลา ภูเก็ต เสร็จกิจกรรมนายกรัฐมนตรีและภริยาเดินทางกลับ
-----------------------
กลุ่มประชาสัมพันธ์และเผยแพร่ สํานักโฆษก